Dodatok č. 1 k Pokynu riaditeľa školy na zabezpečenie prevádzky, vnútorného režimu a podmienok na zaistenie bezpečnosti a ochrany zdravia detí/žiakov školy

v súvislosti so šírením COVID-19

**Opatrenia platné od 16. 09. 2020**

* Deti tried „Nezábudky“ a „Púpavky“ budú používať na vstup do budovy materskej školy vchod cez dvor materskej školy. Rodičia do budovy naďalej nevstupujú.
* Pri vstupe do školy sa do odvolania vykonáva ranný filter s povinným meraním teploty.
* Žiaci do konca septembra povinne nosia rúška všade vo vnútorných priestoroch budovy, vrátane svojej triedy v interných priestoroch školy. Žiaci prvého stupňa základnej školy a deti v materskej škole majú odporúčané nosiť rúška. Rúško odporúčame nosiť aj vo vonkajších priestoroch pri aktivitách s väčším počtom detí/žiakov (telesná a športová výchova, účelové cvičenia, aktivity organizované školským internátom) v prípadoch ak nie je možné zabezpečiť bezpečnú vzdialenosť medzi osobami.
* Rodičia do budovy školy nevstupujú. Výnimku tvoria iba rodičia detí materskej školy, ktoré sú v adaptačnom procese a rodičia prvákov ZŠ na nevyhnutný čas dodržiavajúc pokyny pedagogických pracovníčok materskej školy a základnej školy. Do budovy školy vstupuje lej jeden zákonný zástupca.
* Žiaci sa počas prestávok zdržujú vo svojich triedach a vyhýbajú sa kontaktu so žiakmi z iných tried. Triedy opúšťajú len na nevyhnutne nutný čas. Žiadame pedagógov konajúcich dozor, aby zabezpečili dodržiavanie vyššie uvedeného nariadenia.
* Pedagogickí a nepedagogickí zamestnanci školy nosia rúško alebo ochranný štít vo všetkých interných priestoroch školy.
* Odporúčame organizovať aktivity tak, aby bolo možné väčšiu časť dňa tráviť vonku či už v areáli školy, alebo mimo neho podľa podmienok školy.
* Telocvičňa a ostatné vnútorné priestory na šport (napr. bazén, posilňovňa) sa do 20.9. nevyužívajú. Telesná a športová výchova budú prebiehať v exteriéri.
* Vyučujúci budú v rámci vyučovacieho procesu dodržiavať podľa možností bezpečný odstup od žiakov (2m).
* Upratovanie a dezinfekcia toaliet prebieha minimálne 3x denne a podľa potreby.
* Dôkladné čistenie všetkých miestností, v ktorých sa žiaci, pedagogickí zamestnanci a odborní zamestnanci a ďalší zamestnanci školy nachádzajú, sa musí vykonávať najmenej raz denne.
* Dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, musí byť vykonávaná minimálne 2x denne a podľa potreby (napr. kľučky dverí).
* Vo vyučovaní sa do 23. 09. 2020 nebudú spájať do skupín žiaci rôznych tried (semináre, spájanie na hodinách cudzích jazykov). Semináre sa budú v danom období vyučovať dištančne.
* Pri organizovaní krúžkovej činnosti a kurzov budú nosiť žiaci rúška v priestoroch triedy a budú sedieť v laviciach tak, aby boli dodržané bezpečné rozstupy medzi nimi.
* Do 23. 09. 2020 v rámci školského klubu detí budú tzv. ranné zberné triedy zrušené. Žiaci navštevujúci školský klub budú pred vyučovaním v triede. Dozor budú zabezpečovať triedni učitelia a vychovávatelia podľa rozpisu, ktorý určí zástupkyňa základnej školy.
* Žiaci strednej zdravotníckej školy sa v danom období nebudú stravovať v školskej jedálni spojenej školy.
* Až do odvolania sa nebudú usporadúvať spoločné akcie žiakov „horného“ a „dolného“ internátu.

Okrem vyššie uvedeného ostávajú v platnosti nariadenia podľa „Pokynu riaditeľa školy na zabezpečenie prevádzky, vnútorného režimu a podmienok na zaistenie bezpečnosti a ochrany zdravia detí/žiakov školy v súvislosti so šírením COVID-19“ zo dňa 26.8. 2020.

Jednotlivé opatrenia môžu byť predlžené, prípadne upravené na základe aktuálnej epidemiologickej situácia a nariadení ÚVZ SR a MŠVVaŠ SR

V Nitre 14. 09. 2020

Mgr. Radoslav Rusňák

riaditeľ školy